

Datum: 25.04.2016

**ZADEVA: Občinski program varnosti (SKRAJŠANI POSTOPEK)**

**PRAVNA PODLAGA:**

* Zakona o občinskem redarstvu (Uradni list RS, št. 139/2006)
* Statut Občine Dobrovnik (Uradni list RS, št. 35/07, 02/09 in 66/10)

**PREDLAGATELJ: župan Občine Dobrovnik**

**VSEBINA:**

1. **Ocena stanja, razlogi za sprejem, cilji in načela**

Občinski program varnosti (v nadaljevanju: OPV) je temeljni strateški dokument, v katerem so opredeljena izhodišča za zagotavljanje varnega in kvalitetnega življenja prebivalcev Občine Dobrovnik.

OPV predstavlja pomemben in izhodiščni dokument za področje delovanja redarske službe. V OPV so opredeljena izhodišča za zagotavljanje varnosti v občini, cilji in ukrepi za zagotovitev teh ciljev, konkretni nosilci oziroma odgovorne službe za dosego želenih ciljev ter opredelitev finančnih posledic. V dokumentu so opredeljene tudi zakonske osnove za vzpostavitev in delo redarske službe ter za sodelovanje s policijo in drugimi subjekti varnosti pri zagotavljanju javne varnosti ter javnega reda in miru.

Predlog OPV je obravnaval Svet za preventivo in vzgojo v cestnem prometu na svoji 2. seji dne 23.03.2016 in nanj podal spremembe in dopolnitve. Na 3. seji dne 11.04.2016 je Svet za preventivo in vzgojo v cestnem prometu obravnaval predlog OPV s spremembami in dopolnitvami in sprejel sklep, da se občinskemu svetu predlaga, da predlog OPV v predloženi obliki obravnava in sprejme.

1. **Poglavitne rešitve**

Osnovni cilj OPV je zagotoviti zadovoljivo stanje javne varnosti oziroma javnega reda in miru v Občini Dobrovnik. To pomeni, da je potrebno s pravno sistemskimi, organizacijskimi in konkretnimi ukrepi zagotoviti varen, čist in urejen javni prostor v občini. S pomočjo vseh teh ukrepov se bo zagotavljal ustrezen nivo kvalitete življenja v občini ter odpravljali posamezni odklonski pojavi v občini.

Delo redarske službe mora biti usmerjeno v kršitve, ki predstavljajo večjo nevarnost za javni interes in imajo škodljive posledice za osebe, premoženje in okolje, redarska služba pa mora v primeru zaznane kršitve ukrepati sorazmerno, v skladu z naravo kršitve in njenimi posledicami.

1. **Ocena finančnih in drugih posledic**

Finančne posledice oz. stroški izvajanja vsebine OPV so definirani v odvisnosti od stroškov dela, materialnih stroškov delovnega mesta ter stroškov usposabljanja in obvezne opreme redarja. Planirani stroški za delo Organa skupne občinske uprave Občin Lendava, Dobrovnik in Kobilje, v sklopu katerega deluje občinska redarska služba so razvidni iz letnega finančnega načrta Organa skupne občinske uprave Občin Lendava, Dobrovnik in Kobilje, ki se pripravi kot osnova za uvrstitev v občinski proračun Občine Dobrovnik za tekoče leto.

**PREDLOG:**

Občinskemu svetu Občine Dobrovnik predlagamo, da obravnava predloženo gradivo, o njem razpravlja ter sprejme naslednji

**S K L E P :**

Občinski svet Občine Dobrovnik sprejme Občinski program varnosti.

Pripravila:

Občinska uprava Občine Dobrovnik

 župan Občine Dobrovnik

 Marjan Kardinar univ.dipl.ing.agr.